Проект!

Наредба

**за изменение и допълнение на Наредба № 1 от 16.01.2003 г. за свидетелствата за правоспособност на авиационния персонал**

*(обн., ДВ, бр. 23 от 2003 г., изм. и доп., бр. 84 от 2003 г., изм., бр. 56, 87 и 112 от 2004 г., изм. и доп., бр. 99 от 2006 г., изм. и доп., бр. 40 от 2007 г., изм. и доп., бр. 28 и 47 от 2008 г., изм., бр. 14 от 2009 г.; попр., бр. 15 от 2009 г.; изм. и доп., бр. 86 от 2010 г., доп., бр. 29 от 2012 г., изм., бр. 7 и 81 от 2014 г., изм. и доп., бр. 33 от 2015 г., бр. 110 от 2020 г., бр. 18 от 2023 г.)*

**§ 1.** В чл. 426 се правят следните изменения и допълнения:

1. В ал. 1:

а) точка 2 се изменя така:

„2. доказателства за наличие на професионален опит като ръководител на полети или пилот, или щурман-летец, независимо дали този опит е придобит в гражданската или военната авиация;“.

б) точка 3 се изменя така:

„3. сертификат за преминато основно обучение за координатори по търсене и спасяване;“.

1. Създава се ал. 3:

„ (3) В свидетелството за правоспособност по ал. 1 се вписват следните разрешения:

1. разрешение за координация по търсене и спасяване в координационния център (SAR-CC), указващо компетентността на лицето, което го притежава, да извършва координационни дейности по търсене и спасяване в рамките на определен координационен център;

2. езиково разрешение за координатор по търсене и спасяване в координационен център (SAR-EN), указващо компетентност на лицето, което го притежава, да извършва координационни дейности по търсене и спасяване на английски език.“

**§ 2.** В чл. 427 се правят следните изменения:

1. Алинея 1 се изменя така:

„(1) Свидетелство за правоспособност на координатор по търсене и спасяване (SAR), е валидно при вписване на разрешение за координация по търсене и спасяване в координационен център (SAR-CC).”

2. В ал. 2, изречение първо думите „свидетелството за правоспособност разрешение “ се заменят със „свидетелството за правоспособност разрешение SAR-CC“.

**§ 3.** В чл. 428 се правят следните изменения и допълнения:

1. Досегашният текст става ал. 1 и в него:

а) в основния текст след думата „разрешение“ се добавя „(SAR-CC)”;

б) точка 1 се изменя така:

„1. успешно преминато обучение, проведено на работното място от прекия ръководител, по програма, утвърдена от главния директор на ГД ГВА.

2. Създава се ал. 2:

„(2) Поддържането на компетентността, свързана с разрешението за координационен център (SAR-CC), се осъществява съгласно схемата за компетентност по чл. 426, ал. 2.“

**§ 4.** Създава се чл. 428а:

„(1) Кандидатите за вписване на разрешение SAR-EN към свидетелството за правоспособност на координатор по търсене и спасяване представят следните документи в ГД ГВА:

1. документ за владеене на английски език на ниво не по-ниско от IV ниво по изискванията на ИКАО за езикова подготовка на авиационния състав и/или ниво В1 от общата европейска езикова рамка;

2. документ за внесена държавна такса, освен ако същата е платена/внесена по електронен път.

(2) При възстановяване на валидността на разрешението SAR-CC по реда на чл. 427, ал. 2 се възстановява и валидността на езиковото разрешение SAR-EN, ако същото е било вписано в свидетелството.“

**§ 5**. В § 3 от допълнителните разпоредби се създава т. 44:

,,44. „Свидетелство на координатор по търсене и спасяване с разрешение SAR“ е „лиценз“ по смисъла на чл. 24 от Наредба № 12 от 11 септември 2020 г. за системата за търсене и спасяване при авиационно произшествие.‘‘